1.  ปัจจัยความเสี่ยง

  ปัจจัยความเสี่ยงด้านการเงินจากการให้บริการ

บริษัทมีนโยบายบริหารความเสี่ยงด้านการเงินโดยเฉพาะอย่างยิ่งในการลดความเสี่ยงที่อาจเกิดขึ้นจากการเรียกเก็บค่าบริการรักษาพยาบาล
จัดให้มีการวางแผนและควบคุมการปล่อยสินเชื่อให้เป็นไปอย่างเคร่งครัด
สำหรับผู้ป่วยทั่วไปนั้นบริษัทไม่มีนโยบายในการให้เครดิต(สินเชื่อ)แก่ผู้ใช้บริการ
แต่จัดให้มีกระบวนการประเมินค่ารักษาพยาบาลให้เฉพาะรายที่ต้องการทราบเพื่อเป็นการอำนวยความสะดวก
ตลอดจนการแจ้งและรับชำระค่ารักษาพยาบาลเป็นระยะตลอดเวลาที่เข้าพักรักษาอยู่ที่โรงพยาบาล
ส่วนในกลุ่มลูกค้าที่เป็นคู่สัญญานั้นมีประมาณร้อยละ 20 ของรายได้ทั้งหมดนั้น
บริษัทมีนโยบายการให้เครดิตอย่างระมัดระวัง
มีการวิเคราะห์เครดิตและฐานะการเงินของบริษัทคู่สัญญานั้นก่อนการทำสัญญา
และจะดำเนินการทบทวนผลการติดต่อของบริษัทดังกล่าวตามความเหมาะสม
นโยบายดังกล่าวช่วยให้บริษัทลดความเสี่ยงที่อาจเกิดขึ้นจากการเรียกเก็บเงินไม่ได้ ได้เป็นอย่างดี

  ปัจจัยความเสี่ยงในการประกอบธุรกิจ(ในกระบวนการให้บริการรักษาพยาบาล)

บริษัทได้วางนโยบายเพื่อบริหารความเสี่ยงที่อาจเกิดขึ้นจากการให้บริการ
โดยได้มีการแต่งตั้งคณะกรรมการบริหารความเสี่ยง
เพื่อทำหน้าที่ในการจัดระบบบริหารความเสี่ยงทั่วทั้งองค์กร
โดยให้แต่ละหน่วยงานทำการค้นหาความเสี่ยงในแต่ละด้านให้ครอบคลุม
รวมทั้งวิธีการในการแก้ไขและป้องกันความเสี่ยงที่อาจเกิดขึ้นโดยจัดทำเป็นทะเบียนความเสี่ยงของแต่ละหน่วยงาน
ขณะเดียวกันได้จัดให้มีกระบวนการในการประเมินความเสี่ยงโดยผสมผสานระหว่างการประเมินความเสี่ยงแบบ
COSO และประเมินความเสี่ยงในระบบ HA เข้าด้วยกัน
โดยจัดให้มีการประเมินความเสี่ยงโดยแต่ละหน่วยงานเอง
และมีแผนกตรวจสอบภายในร่วมกับคณะกรรมการบริหารความเสี่ยงทำหน้าที่ในการตรวจสอบและประเมินความเสี่ยงในหน่วยงานต่างๆเข้าตรวจสอบในแต่ละหน่วยงานอีกครั้งเพื่อให้มั่นใจว่าได้มีการปฏิบัติตามนโยบายหรือระเบียบที่กำหนดไว้และดำเนินการอย่างต่อเนื่อง
นอกจากนี้ยังจัดให้มีการทบทวนความเสี่ยงที่อาจเกิดขึ้นอย่างสม่ำเสมอเพื่อที่จะได้หาทางป้องกันได้อย่างเหมาะสมและทันท่วงที
ทั้งนี้มีความเสี่ยงที่ได้ดำเนินการในแต่ละด้านดังนี้คือ ด้าน Clinical Risk
ด้านโครงสร้างทางกายภาพ ด้านสิ่งแวดล้อม ความปลอดภัยและอาชีวอนามัย
ด้านสิทธิผู้ป่วยและจริยธรรมองค์กร ด้านการบริหารทรัพยากร และด้านเครื่องมือและอุปกรณ์
โดยมีคณะกรรมการย่อยในแต่ละด้านดำเนินการ

ปัจจัยความเสี่ยงในการแข่งขันในการประกอบธุรกิจ

แนวโน้มการประกอบธุรกิจในอุตสาหกรรมการรักษาพยาบาลมีการแข่งขันสูง
ทั้งภาครัฐและภาคเอกชน บริษัทดำเนินการใช้นโยบายการตลาดเชิงรุก
นโยบายด้านราคาโดยการจัดโครงการค่ารักษาพยาบาลแบบเหมาจ่ายเพื่อให้ลูกค้าสะดวกในการตัดสินใจ
ขยายเวลาการให้บริการผู้ป่วยนอก เปิดศูนย์การรักษาพยาบาลเฉพาะทางแบบครบวงจร
พัฒนาการบริหารสัมพันธภาพกับลูกค้าและพันธมิตรทางธุรกิจ
เพื่อเป็นการเพิ่มรายได้ให้บริษัทอย่างต่อเนื่องในระยะยาว เช่น
การจัดทำบัตรสมาชิกร่วมกับพันธมิตรต่างๆ การเข้าร่วมจัดกิจกรรมกับลูกค้าและพันธมิตร
การจัดบรรยายวิชาการเพื่อให้ความรู้แก่ลูกค้าเป็นกลุ่มเป็นการเฉพาะ
ให้การสนับสนุนและทำกิจกรรมเพื่อสาธารณประโยชน์และตอบแทนสังคม

ปัจจัยความเสี่ยงจากการขาดแคลนบุคลากร

ในการประกอบธุรกิจด้านโรงพยาบาล
บุคลากรทางการแพทย์จัดเป็นกลุ่มสำคัญที่มีผลกระทบต่อการดำเนินธุรกิจ
ซึ่งปัจจุบันในการดำเนินธุรกิจมีการแข่งขันรุนแรง
ทั้งมีการขยายการให้บริการและเปิดให้บริการใหม่(รพ.ใหม่)
เป็นผลให้ความต้องการบุคลากรกลุ่มนี้เป็นที่ต้องการสูง
บริษัทได้ดำเนินนโยบายด้านบุคลากรโดยการกำหนดอัตราค่าตอบแทนที่จูงใจ
จัดให้มีการอบรมเพื่อพัฒนาความรู้ ความสามารถอย่างต่อเนื่อง รวมทั้งจัดสวัสดิการที่เหมาะสม
ทั้งนี้เพื่อเป็นการรักษาบุคลากรเดิมให้อยู่กับบริษัท
ขณะเดียวกันเพื่อเป็นการจูงใจให้บุคลากรอื่นต้องการที่จะมาร่วมงานกับบริษัท